《寂照大师匣藏相国寺坏壁秋景》
宋代·郭祥正

京城车马多尘埃，一见妙画心眼开。深山老木秋思静，苦雾郁郁诸峰埋。

客骑蹇驴打不动，懊恼似忧寒雨来。崖平路转斗然绝，笔力未断空徘徊。

胡为皴剥仅盈尺，鐍以大箧过琼瑰。师云昔是殿堂壁，治平大水馀皆摧。

恰如卢仝玉碑子，中路扑折令人哀。玉碑一折乃无用，此画虽缺犹堪裁。

君不见，山前路，路长不独忧风雨。前有毒蛇后猛虎，磨牙矫尾藏深坞。

圣人皇皇嗟逆旅，画工意思非无补。非无补，谁信之，纷纷门外誇轻肥。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。